પહેલાં તો તેઓ એક-એક કરીને વસ્તુઓનો અંદાજ કાઢતા હતા, પરંતુ પછી તો ધંધાની જૂની ટેવ પ્રમાણે તેઓ નિશ્ચિંત થઈને ઝડપથી કામ કરવા લાગ્યા. અલગ-અલગ ઢગલામાં સોનું અને ઝવેરાત જેમ-જેમ એકઠું થવા લાગ્યું, તેમ-તેમ એસએસના માણસો તેને અલગ ખોખાંમાં ભરવા લાગ્યા. એક ખોખું ભરાય એટલે કાળા રંગ વડે તેના પર લેબલ મારી દેવાય ‘એસએસ રાઇક્સફ્યૂહરર, બર્લિન’. એસએસ રાઇક્સફ્યૂહરર એટલે હિમલર પોતે જ, જેના નામે આખાયે યુરોપમાંથી જપ્ત કરાયેલું ઝવેરાત જર્મન બેંકમાં જમા કરવામાં આવી રહ્યું હતું! એ ઝવેરાતમાં બાળકોની અસંખ્ય વીંટીઓ હતી, જેને પહેરનાર બાળકોનું શું થયું હશે એ વિશેના વિચારો પર ઠંડા કલેજે નિયંત્રણ રાખવું પડે તેમ હતું. આ આખુંયે કામ પાર પાડવામાં ઝવેરીઓ માત્ર એક જ વખત અચકાઈ ગયા હતા, જ્યારે એસએસ દ્વારા ખોલવામાં આવેલી એક સૂટકેસમાંથી સોનાનો એક દાંત બહાર સરકી પડ્યો! એ દાંત પર હજુ પણ લોહીના તાજા ડાઘ લાગેલા હતા! વલ્કનના બે ઢીંચણની વચ્ચે પડેલો દાંતનો ઢગલો હજારો યહૂદીઓના મૃતદેહોના મોંની સાહેદી પૂરતો હતો! ઢગલામાંનું એક-એક મોં, વલ્કનને પોતાની પાસે બોલાવતું પોકાર કરી રહ્યું હતું! કેરેટ માપવાના તેના પત્થરો તેની જ સામે ઊભા થઈ-થઈને, જાણે કમરાની અંદર એક છેડેથી બીજે છેડે અથડાઈને બધી જ કિંમતી જણસોના રક્તરંજિત માલિકોના નામો પોકારી રહ્યા હતા! થોડી ક્ષણો માટે સ્તબ્ધ થઈ ગયા પછી હેરઝોગ, ગ્રનર, વલ્કન અને ફ્રેડનરે ફરીથી કસવાનું શરૂ કરી દીધું, પરંતુ ચારેય ઝવેરીઓ હવે પોતાના મોંઢાની અંદર રહેલા સોનાનું ખરું મૂલ્ય જાણતા હતા! એ ડર સાથે, કે એક દિવસ એસએસ એ સોનું પણ શોધતી જરૂર આવી પહોંચશે!